ໃນຕອນເຊົ້າວັນທີ 20-21/06/2016 ໄດ້ເປີດໃຫ້ມີກອງປະຊຸມຄັ້ງປະຖົມມະລືກຂອງສະພາປະຊາຊົນແຂວງຜົ້ງສາລີ ຊຸດທີ່I ຂື້ນທີ່ສະໂມສອນໃຫຍ່ ຂອງແຂວງຜົ້ງສາລີ ໂດຍພາຍໃຕ້ການເປັນປະທານຂອງທ່ານ ຄຳເຈັນ ວົງໂພສີ ກຳມະການສູນກາງພັກ ເລຂາຄະນະບໍລິຫານງານພັກແຂວງ, ເຈົ້າແຂວງຜົ້ງສາລີ; ໃນວາລະກອງປະຊຸມແມ່ນໄດ້ສະເໜີບັນດາວຽກງານທີ່ສຳຄັນຄື:
- ຮັບຟັງການລາຍງານຂອງຄະນະກຳມະການເລືອກຕັ້ງສະມາຊິກສະພາປະຊາຊົນຂັ້ນແຂວງ ກ່ຽວກັບຜົນສຳເລັດ ຂອງການເລືອກຕັ້ງສະ ມາຊິກສະພາປະຊາຊົນແຂວງ ແລະ ຢັ້ງຢືນຄຸນລັກສະນະຂອງສະມາຊິກສະພາປະຊາຊົນແຂວງ ຜົ້ງສາລີ
- ຄະນະປະຈຳສະພາປະຊາຊົນແຂວງປະກາດກ່ຽວກັບກົງຈັກການຈັດຕັ້ງ ແລະ ແຕ່ງຕັ້ງປະທານ, ຮອງປະທານ, ກຳມະການ ແລະ ເລຂາທິການ ຂອງສະພາປະຊາຊົນແຂວງ.
- ຄະນະປະຈຳສະພາປະຊາຊົນແຂວງສະເໜີ ກ່ຽວກັບການເລືອກຕັ້ງເຈົ້າແຂວງຜົ້ງສາລີ.
- ພິຈາລະນາ, ຮັບຮອງເອົາການແຕ່ງຕັ້ງ ປະທານ, ຮອງປະທານ, ຄະນະກຳມະການ ແລະ ເລຂາທິການພິທີການສະພາປະຊາຊົນແຂວງ ຕາມການສະເໜີຂອງຄະນະປະຈຳສະພາປະຊາຊົນ ແຂວງຜົ້ງສາລີ.
- ບົດສະເໜີຂອງຄະນະປະຈຳສະພາແຫ່ງຊາດ ກ່ຽວກັບການແຕ່ງຕັ້ງ ຫົວໜ້າອົງການໄອຍະການປະຊາຊົນ ແລະ ປະທານສານປະຊາຊົນ ແຂວງຜົ້ງສາລີ.
- ພິຈາລະນາ, ຮັບຮອງເອົາກົງຈັກການຈັດຕັ້ງ ແລະ ບຸກຄະລາກອນ ຂອງສະພາປະຊາຊົນແຂວງຜົ້ງສາລີ.
- ພິຈາລະນາ, ຮັບຮອງເອົາການສະເໜີຂອງເຈົ້າແຂວງ ກ່ຽວກັບກົງຈັກການຈັດຕັ້ງ ແລະ ບຸກຄະລາກອນຂອງອົງການປົກຄອງແຂວງ, ການແຕ່ງຕັ້ງຮອງເຈົ້າແຂວງ, ຫົວໜ້າພະແນກ, ຫົວໜ້າອົງການທຽບເທົ່າພະແນກຂັ້ນແຂວງ.
- ພິຈາລະນາ, ຮັບຮອງກ່ຽວກັບຍຸດທະສາດ, ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ່VIII (2016-2020) ຂອງແຂວງ ຜົ້ງສາລີ.
- ພິຈາລະນາ ແລະ ຮັບຮອງເອົາແຜນງົບປະມານແຫ່ງລັດແຕ່ປີ2016-2020 ຂອງແຂວງຜົ້ງສາລີ.
- ພິຈາລະນາ ແລະ ຮັບຮອງເອົາແຜນງົບປະມານ 5 ປີ ຄັ້ງທີ່VIII(2016-2020) ຂອງອົງການປົກຄອງແຂວງ ຜົ້ງສາລີ.
- ພິຈາລະນາ ແລະ ຮັບຮອງເອົາແຜນການດຳເນີນງານ 5 ປີ ຂອງສະພາປະຊາຊົນ ແຂວງຜົ້ງສາລີ.